b'\n_START_ARTICLE_\nPablo Picasso\n_START_SECTION_\nVaikyst\xc4\x97\n_START_PARAGRAPH_\nPikaso gim\xc4\x97 Malagoje (Ispanija) 1881 m. spalio 25 d., vidurinio sluoksnio \xc5\xa1eimoje. Jo t\xc4\x97vas, Don Jos\xc3\xa9 Ruiz y Blasco taip pat buvo dailininkas, pie\xc5\xa1\xc4\x99s nat\xc5\xabralistinius pauk\xc5\xa1\xc4\x8di\xc5\xb3 atvaizdus ir d\xc4\x97st\xc4\x99s amat\xc5\xb3 mokykloje. Don Jose mok\xc4\x97 savo s\xc5\xabn\xc5\xb3 dail\xc4\x97s nuo septyneri\xc5\xb3 met\xc5\xb3._NEWLINE_1895 m., Pikaso septynmet\xc4\x97 sesuo Kon\xc4\x8dita mir\xc4\x97 nuo difterijos. Po jos mirties \xc5\xa1eima i\xc5\xa1sikraust\xc4\x97 \xc4\xaf Barselon\xc4\x85, kur t\xc4\x97vas \xc4\x97m\xc4\x97 d\xc4\x97styti vaizduojamosios dail\xc4\x97s akademijoje. Jis \xc4\xaftikino akademijos vadovus leisti jo s\xc5\xabnui laikyti egzaminus, kad b\xc5\xabt\xc5\xb3 priimtas \xc4\xaf pa\xc5\xbeengusi\xc5\xb3j\xc5\xb3 klas\xc4\x99. \xc5\xa0iems egzaminams mokiniai da\xc5\xbenai sugai\xc5\xa1davo apie m\xc4\x97nes\xc4\xaf, bet Pikaso i\xc5\xa1laik\xc4\x97 juos per savait\xc4\x99 ir buvo priimtas._NEWLINE_Pikaso t\xc4\x97vas ir d\xc4\x97d\xc4\x97 nutar\xc4\x97 j\xc4\xaf i\xc5\xa1si\xc5\xb3sti \xc4\xaf San Fernando karali\xc5\xa1k\xc4\x85j\xc4\x85 akademij\xc4\x85 Madride, garsiausi\xc4\x85 \xc5\xa1alies meno mokykl\xc4\x85. 1897 m., b\xc5\xabdamas \xc5\xa1e\xc5\xa1iolikos, Pikaso i\xc5\xa1va\xc5\xbeiavo \xc4\xaf Madrid\xc4\x85 ir pirm\xc4\x85 kart\xc4\x85 \xc4\x97m\xc4\x97 gyventi savaranki\xc5\xa1kai. Jam nepatiko grie\xc5\xbeta disciplina, tad greitai jis nustojo lankyti paskaitas. Vietoje j\xc5\xb3 Pikaso lank\xc4\x97si Prado muziejuje, kur rado Diego Vel\xc3\xa1zquez, Francisco Goya ir Francisco de Zurbar\xc3\xa1n darbus. Vis d\xc4\x97lto, jam labiausiai patiko El Greco k\xc5\xabryba.\n_START_SECTION_\nKarjeros prad\xc5\xbeia\n_START_PARAGRAPH_\nPo studij\xc5\xb3 Madride, 1900 m., Pikaso pirm\xc4\x85 kart\xc4\x85 i\xc5\xa1keliavo \xc4\xaf Pary\xc5\xbei\xc5\xb3. Ten jis susipa\xc5\xbeino su \xc5\xbeurnalistu ir poetu Max Jacob, kuris j\xc4\xaf i\xc5\xa1mok\xc4\x97 pranc\xc5\xabz\xc5\xb3 kalbos. Greitai jie apsigyveno kartu. Maksas miegojo naktimis, tuo tarpu Pikaso ils\xc4\x97josi dien\xc4\x85, o nakt\xc4\xaf dirbdavo. Jie gyveno labai skurd\xc5\xbeiai ir da\xc5\xbenai netur\xc4\x97davo net kuo pasi\xc5\xa1ildyti kambar\xc4\xaf. 1901 m. Pikaso iliustravo savo draugo anarchisto Francisco de As\xc3\xads Soler leid\xc5\xbeiam\xc4\x85 \xc5\xbeurnal\xc4\x85 Arte Joven. B\xc5\xabtent tuo metu jis \xc4\x97m\xc4\x97 pasira\xc5\xa1in\xc4\x97ti Picasso._NEWLINE_1905 m. Pikaso tapo Leo ir Gertrude Stein, amerikie\xc4\x8di\xc5\xb3 meno kolekcinink\xc5\xb3, favoritu. Jis nutap\xc4\x97 Gertrude Stein ir jos s\xc5\xabn\xc4\x97no, Allan Stein, portretus. Jos salone Pikaso susipa\xc5\xbeino su Henri Matisse, kuris v\xc4\x97liau tapo jo viso gyvenimo draugu ir konkurentu. Pary\xc5\xbeiuje jis susirado ir daugiau draug\xc5\xb3, kurie v\xc4\x97liau tapo pasaulinio garso menininkais \xe2\x80\x93 Andr\xc3\xa9 Breton, Guillaume Apollinaire, Alfred Jarry.\n_START_SECTION_\nAsmeninis gyvenimas\n_START_PARAGRAPH_\n1904 m. Pikaso susipa\xc5\xbeino su bohemi\xc5\xa1ka dailininke Fernande Olivier, kuri tapo jo meilu\xc5\xbee. Olivier yra \xc4\xafam\xc5\xbeinta daugelyje jo rausvojo periodo darb\xc5\xb3. V\xc4\x97liau j\xc4\x85 paliko d\xc4\x97l Marcelle Humbert, kuriai taip pat skyr\xc4\x97 didel\xc4\x99 dal\xc4\xaf savo k\xc5\xabrybos, ta\xc4\x8diau ji mir\xc4\x97 vos sulaukusi trisde\xc5\xa1imties._NEWLINE_Po Pirmojo pasaulinio karo, Pikaso susipa\xc5\xbeino su daug \xc5\xbemoni\xc5\xb3, susijusi\xc5\xb3 su Serge Diaghilev rus\xc5\xb3 baletu. Tuo metu jo draugai buvo Jean Cocteau, Jean Hugo, Juan Gris. 1918 m. jis ved\xc4\x97 balerin\xc4\x85 Olg\xc4\x85 Chochlov\xc4\x85. Chochlova \xc4\xafved\xc4\x97 Pikaso \xc4\xaf auk\xc5\xa1tuomen\xc4\x97s gyvenim\xc4\x85. Jie susilauk\xc4\x97 s\xc5\xabnaus Paulo, kuris u\xc5\xbeaug\xc4\x99s tapo motocikl\xc5\xb3 lenktynininku ir savo t\xc4\x97vo vairuotoju._NEWLINE_1927 m. Pikaso susipa\xc5\xbeino su septyniolikmete Marie-Th\xc3\xa9r\xc3\xa8se Walter ir u\xc5\xbemezg\xc4\x97 slapt\xc4\x85 roman\xc4\x85. Su Chochlova jie oficialiai nei\xc5\xa1siskyr\xc4\x97, nes pagal Pranc\xc5\xabzijos \xc4\xafstatymus jie b\xc5\xabt\xc5\xb3 tur\xc4\x97j\xc4\x99 pasidalinti turt\xc4\x85, o Pikaso nenor\xc4\x97jo atiduoti pus\xc4\x97s savo pinig\xc5\xb3. Jie buvo susituok\xc4\x99 iki Chochlovos vos mirties 1955 m. Vis\xc4\x85 t\xc4\x85 laik\xc4\x85 jis bendravo su Marie-Th\xc3\xa9r\xc3\xa8se Walter, su kuria susilauk\xc4\x97 dukters, vardu Maia. Per savo gyvenim\xc4\x85, Pikaso tur\xc4\x97jo daugyb\xc4\x99 meilu\xc5\xbei\xc5\xb3 \xc5\xa1alia \xc5\xbemonos ir pagrindin\xc4\x97s moters \xe2\x80\x93 Marijos. Jis susilauk\xc4\x97 keturi\xc5\xb3 vaik\xc5\xb3 nuo trij\xc5\xb3 moter\xc5\xb3, \xc4\xafskaitant dailinink\xc4\x99 Francoise Gilot su kuria susilauk\xc4\x97 dukros Paloma Picasso, mad\xc5\xb3 ir kvepal\xc5\xb3 k\xc5\xabr\xc4\x97jos. Francoise Gilot patapo labai s\xc4\x97kminga Pary\xc5\xbeiaus dizainere, v\xc4\x97liau draugavo su Jonu Salku, Salko Instituto \xc4\xafk\xc5\xabr\xc4\x97ju. Jos dukra Paloma Picasso buvo to instituto patik\xc4\x97tinl\xc5\xb3 tarybos nar\xc4\x97.\n_START_SECTION_\nMirtis\n_START_PARAGRAPH_\nPablo Picasso mir\xc4\x97 1973 m., palikdamas did\xc5\xbeiul\xc4\xaf meno k\xc5\xabrini\xc5\xb3 palikim\xc4\x85. Kadangi jis nepaliko testamento, daug jo meno k\xc5\xabrini\xc5\xb3 po mirties atiteko Pranc\xc5\xabzijos valstybei mokes\xc4\x8di\xc5\xb3 forma._NEWLINE_Palaidotas Chateau de Vauvenargues netoli Aix-en-Provence.\n_START_SECTION_\nK\xc5\xabryba\n_START_PARAGRAPH_\nPikaso darbai da\xc5\xbenai kategorizuojami periodais. Nors d\xc4\x97l skirstymo kartais gin\xc4\x8dijamasi, paprastai laikoma, kad buvo penki periodai: M\xc4\x97lynasis (1901\xe2\x80\x931904), Rausvasis (1905\xe2\x80\x931907), Afrikos \xc4\xafkv\xc4\x97ptas (1908\xe2\x80\x931909), Analitinis kubizmas (1909\xe2\x80\x931912) ir Sintetinis kubizmas (1912\xe2\x80\x931919).\n_START_SECTION_\nM\xc4\x97lynasis periodas\n_START_PARAGRAPH_\nM\xc4\x97lynasis periodas (1901\xe2\x80\x931904) susideda i\xc5\xa1 ni\xc5\xabri\xc5\xb3 paveiksl\xc5\xb3, nutapyt\xc5\xb3 melsvais ir melsvai-\xc5\xbealsvais atspalviais, beveik ne\xc4\xafmai\xc5\xa1ant kit\xc5\xb3 spalv\xc5\xb3. Kada periodas tiksliai prasid\xc4\x97jo n\xc4\x97ra \xc5\xbeinoma, ta\xc4\x8diau grei\xc4\x8diausiai tai buvo 1901 m. pavasar\xc4\xaf, Ispanijoje, arba po pusme\xc4\x8dio, Pary\xc5\xbeiuje. Tuo metu jis da\xc5\xbenai pie\xc5\xa1\xc4\x97 pavargusias, i\xc5\xa1kankintas motinas su vaikais, melancholi\xc5\xa1kus vaizdus su prostitut\xc4\x97mis bei elgetomis. Didel\xc4\xaf \xc4\xafkv\xc4\x97pim\xc4\x85 jam suk\xc4\x97l\xc4\x97 kelion\xc4\x97 \xc4\xaf Ispanij\xc4\x85 bei draugo Carlos Casagemas savi\xc5\xbeudyb\xc4\x97. Po jos, nuo 1901 iki 1903 m., Pikaso nupie\xc5\xa1\xc4\x97 kelis Casagemas portretus._NEWLINE_Tokia pat ni\xc5\xabri nuotaika persmelkusi ir kit\xc4\x85 Pikaso darb\xc4\x85 The Frugal Repast (1904). Jame vaizuodami aklas vyras ir reginti moteris, abu i\xc5\xa1sek\xc4\x99 s\xc4\x97di prie beveik tu\xc5\xa1\xc4\x8dio stalo. Aklumas \xe2\x80\x93 da\xc5\xbena tema to periodo darbuose, ji yra ir paveiksle \xe2\x80\x9eThe Blind Man\xe2\x80\x98s Meal\xe2\x80\x9c (vert. \xe2\x80\x9eAklojo Valgyje\xe2\x80\x9c). pie\xc5\xa1inyje jis naudoja ni\xc5\xabr\xc5\xb3 \xc4\xafvaizd\xc4\xaf, jautriai atspindi vieni\xc5\xa1\xc4\x85 asmenyb\xc4\x99, sunki\xc4\x85 jos b\xc5\xabt\xc4\xaf. \xc5\xa0\xc4\xaf \xc4\xafsp\xc5\xabd\xc4\xaf stiprina vienoje vyro rankoje laikoma duonos pluta ir nerangiai imamas \xc4\x85sotis su kita. Kiti gars\xc5\xabs \xc5\xa1io periodo darbai: Portrait of Soler ir Portrait of Suzanne Bloch\xe2\x80\x8e.\n_START_SECTION_\nRausvasis periodas\n_START_PARAGRAPH_\nRausvojo periodo (1904\xe2\x80\x931906) ypatyb\xc4\x97s yra linksmesn\xc4\x97 nuotaika, oran\xc5\xbein\xc4\x97 ir ro\xc5\xbein\xc4\x97 spalvos. Jame vaizduojami cirko artistai, akrobatai, arlekinai. Arlekinas, paprastai vaizduojamas languotu r\xc5\xabbu, tapo asmeniniu Pikaso simboliu. Dauguma pie\xc5\xa1ini\xc5\xb3 yra \xc4\xafkv\xc4\x97pti Fernande Olivier, skulptori\xc5\xb3 ir dailinin\xc5\xb3 modelio. \xe2\x80\x9eLe Lapin Agile\xe2\x80\x9c \xe2\x80\x93 b\xc5\xabdingas \xc5\xa1iam periodui paveikslas.\n_START_SECTION_\nAfrikos \xc4\xafkv\xc4\x97ptas periodas\n_START_PARAGRAPH_\nAfrikos \xc4\xafkv\xc4\x97ptas periodas (1907\xe2\x80\x931909) prasideda paveikslo Les Demoiselles d\'Avignon de\xc5\xa1in\xc4\x97je nupie\xc5\xa1tomis dvejomis fig\xc5\xabromis, kurios primena Afrikieti\xc5\xa1kus artefaktus. \xc5\xa0io metu pl\xc4\x97tojamos id\xc4\x97jos v\xc4\x97liau dav\xc4\x97 prad\xc5\xbei\xc4\x85 kubizmui.\n_START_SECTION_\nKubizmas\n_START_PARAGRAPH_\nPagrindiniai Analitinio Kubizmo (1909-1912) principai, trimat\xc4\x97s formos dvima\xc4\x8diame paveiksle, yra \xc4\xafgyvendinti paveiksle \xe2\x80\x9eNatiurmortas su romo buteliu\xe2\x80\x9d, nutapytame 1911._NEWLINE_Analitinio Kubizmo technika buvo i\xc5\xa1vystyta Picasso ir Pranc\xc5\xabzijos menininko Georges Braque (1882\xe2\x80\x931963), kurie susipa\xc5\xbeino 1907. Paveiksl\xc5\xb3 koloritas monochromatinis, rud\xc5\xb3 ir neutrali\xc5\xb3 atspalvi\xc5\xb3._NEWLINE_Picasso \xe2\x80\x9eButelis ir vyno taur\xc4\x97 ant stalo\xe2\x80\x9c (1912) yra ankstyvas Sintetinio Kubizmo (1912\xe2\x80\x931919) pavyzdys. Jis priklijavo laikra\xc5\xa1tin\xc4\xaf popieri\xc5\xb3 ir nuda\xc5\xbe\xc4\x97 popieri\xc5\xb3 ant drob\xc4\x97s. Picasso ir Braque Sintetiniuose Kubistiniuose darbuose taip pat ap\xc4\x97m\xc4\x97 lyt\xc4\x97jimo komponentus, tokius kaip audeklas. Kartais naudota trompe-l\xe2\x80\x99oeil technika, norint sukurti tikr\xc5\xb3 objekt\xc5\xb3 ir strukt\xc5\xabros iliuzij\xc4\x85.\n_START_SECTION_\nKlasicizmas ir siurrealizmas\n_START_PARAGRAPH_\nPo Pirmojo pasaulinio karo Pikaso \xc4\x97m\xc4\x97 tapyti neoklasicistinius paveikslus. Toks gr\xc4\xaf\xc5\xbeimas prie ai\xc5\xa1ki\xc5\xb3 ir tvarking\xc5\xb3 form\xc5\xb3 buvo b\xc5\xabdingas daugybei to meto dailinink\xc5\xb3, pvz., Andr\xc3\xa9 Derain, Giorgio de Chirico. \xc5\xa0ie Pikaso darbai primena Jean Auguste Dominique Ingres stilistik\xc4\x85. \xe2\x80\x9eBaltai apsirengusi moteris\xe2\x80\x9c (1923), vaizduoja klasikiniu stiliumi apsirengusi\xc4\x85 moter\xc4\xaf. \xc5\xa0i moteris apsivilkusi balta suknele, pana\xc5\xa1ia \xc4\xaf tog\xc4\x85. Ji, ilsisi susim\xc4\x85s\xc4\x8diusioje pozoje su i\xc5\xa1tar\xc5\xa1ytais plaukais. Perteikdama \xc5\xa1veln\xc5\xb3 lyri\xc5\xa1kum\xc4\x85 ir raminan\xc4\x8di\xc4\x85 motinyst\xc4\x97s dvasi\xc4\x85._NEWLINE_Iki 1930-\xc5\xb3j\xc5\xb3 prad\xc5\xbeios, Picasso pasisuko \xc4\xaf harmoningas spalvas ir vingiuotus kont\xc5\xabrus, kurie vaizduoja vis\xc4\x85 apimant\xc4\xaf geidulingum\xc4\x85. Jis tap\xc4\x97 moteris su palinkusiomis galvomis ir ai\xc5\xa1kiai pastebimu geiduliu, kuris atspind\xc4\x97jo atnaujint\xc4\x85 optimizmo ir laisv\xc4\x97s prasm\xc4\x99. \xc5\xa0io etapo k\xc5\xabriniai turb\xc5\xabt buvo \xc4\xafkv\xc4\x97ptos jo ry\xc5\xa1i\xc5\xb3 su jauna moterimi Marie-Th\xc3\xa9r\xc3\xa8se Walter (1909\xe2\x80\x931977). \xe2\x80\x9cMergait\xc4\x97 skaito prie stalo\xe2\x80\x9c \xc5\xa1io etapo k\xc5\xabrinys. Ketvirtame XX a. de\xc5\xa1imtmetyje, jau \xc4\xafprast\xc4\x85 simbol\xc4\xaf \xe2\x80\x93 arlekin\xc4\x85 \xe2\x80\x93 pakeit\xc4\x97 Minotauras. \xc5\xa0io simbolio pasirinkimas grei\xc4\x8diausiai nulemtas bendravimo su siurrealistais, kurie da\xc5\xbenai j\xc4\xaf naudojo._NEWLINE_Nors 1930 metais Picasso toliau gyveno Pranc\xc5\xabzijoje, \xc4\xaf ispan\xc5\xb3 Pilietin\xc4\xaf kar\xc4\x85 1936 m. reagavo su labai emocionalia serija paveiksl\xc5\xb3, toki\xc5\xb3 kaip "Svajon\xc4\x97" ir "Franco melas", kulminacin\xc4\xaf ta\xc5\xa1k\xc4\x85 pasiek\xc4\x97 did\xc5\xbeiul\xc4\x97je freskoje Gernika (1937 m.), nutapytas pilk\xc5\xb3 ton\xc5\xb3 palet\xc4\x97je. Sud\xc4\x97tingas darbas, did\xc5\xbeiul\xc4\x97s proporcijos su antikarinio simbolizmo po\xc5\xbeymiu, prie\xc5\xa1taraujan\xc4\x8dio d\xc4\x97l fa\xc5\xa1istinio perversmo, kuriam vadovavo Francisco Franco.\n_START_SECTION_\nV\xc4\x97lesn\xc4\x97 k\xc5\xabryba\n_START_PARAGRAPH_\nNuo 1940-\xc5\xb3j\xc5\xb3 pabaigos iki 1960-\xc5\xb3j\xc5\xb3 Picasso k\xc5\xabrybi\xc5\xa1ka energija niekada nei\xc5\xa1bl\xc4\x97so. Gyvendamas Pranc\xc5\xabzijos pietuose, jis toliau tap\xc4\x97, k\xc5\xabr\xc4\x97 keramikos gaminius._NEWLINE_\xc5\xa0e\xc5\xa1tame XX a. de\xc5\xa1imtmetyje Pikaso stilistika v\xc4\x97l pasikeit\xc4\x97, kai jis \xc4\x97m\xc4\x97 tapyti garsi\xc5\xb3 meno k\xc5\xabrini\xc5\xb3 interpretacijas. Jis suk\xc5\xabr\xc4\x97 vis\xc4\x85 serij\xc4\x85 darb\xc5\xb3 apie Diego Velazquez paveiksl\xc4\x85 Las Meninas, taip pat nutap\xc4\x97 kelis darbus remdamasis Francisco Goya, Nicolas Poussin, \xc3\x89douard Manet, Gustave Courbet, Eug\xc3\xa8ne Delacroix k\xc5\xabryba._NEWLINE_Taip pat jis atliko u\xc5\xbesakym\xc4\x85, sukurti maket\xc4\x85 didelei 15 m auk\xc5\xa1\xc4\x8dio lauko skulpt\xc5\xabrai \xc4\x8cikagoje. Dabar \xc5\xa1is darbas \xc5\xbeinomas kaip \xc4\x8cikagos Pikaso. Niekas ne\xc5\xbeino k\xc4\x85 vaizduoja \xc5\xa1i skulpt\xc5\xabra. Tai gali b\xc5\xabti pauk\xc5\xa1tis, arklys, moteris arba visi\xc5\xa1kai abstrakti fig\xc5\xabra. Ji buvo atidengta 1967 m. Pikaso atsisak\xc4\x97 priimti darbo u\xc5\xbemokest\xc4\xaf \xe2\x80\x93 100 000 doleri\xc5\xb3 \xe2\x80\x93 ir paaukojo pinigus miesto \xc5\xbemon\xc4\x97ms._NEWLINE_Jis tarptautiniu mastu \xc5\xa1lov\xc4\x99 u\xc5\xbesitarnavo pokario metais su didel\xc4\x97mis parodomis Londone, Venecijoje, Pary\xc5\xbeiuje, Tokijuje, Lyone, Romoje, Milane, S\xc3\xa3o Paulo. Retrospektyva Niujorke \xc5\xa0iuolaikinio meno muziejuje 1957 m. sulauk\xc4\x97 daug d\xc4\x97mesio; joje apsilank\xc4\x97 daugiau kaip 100 000 lankytoj\xc5\xb3 per pirm\xc4\x85 m\xc4\x97nes\xc4\xaf. \xc5\xa0i paroda \xc4\xaftvirtino Pikaso vard\xc4\x85. Muziejai, privat\xc5\xabs kolekcionieriai Amerikoje, Europoje, ir Japonijoje lenktyniavo, kad \xc4\xafsigyt\xc5\xb3 jo darbus.'